Jaanuar 2011

**Jaanuar 2011**, kroonika

2011. aasta jaanuar algas laupäeval ja lõppes 31 ööpäeva pärast esmaspäeval.

## [[1. jaanuar]]

* Argentina põhjaosa tabas 7-magnituudine maavärin, mille kolle oli umbes 150 km Santiago del Esterost kirde pool 563 km sügavusel.
* 2011. aasta Aleksandria terroriakt: Egiptuses Aleksandrias Sīdī Bishri linnaosas tegi öösel umbes pool tundi pärast südaööd suure kopti kiriku Markuse ja Peetruse kiriku ees autos istunud mees 100 kg lõhkeaine abil enesetapurünnaku kirikust kesköiselt jumalateenistuselt väljunud kristlastele. Vähemalt 21 inimest sai surma ja veel vähemalt 43 inimest sai viga. Kannatanute hulgas olid ka muslimitest möödakäijad. Seejärel ründasid kristlased julgeolekujõude ning viskasid kividega lähedal asuvat mošeed. Politsei ajas rahva laiali. Aleksandria kuberner ‘Ādil Labīb süüdistas toimunus Al-Qā‘idah't. Egiptuse president Ḩusnī Mubārak kutsus kõiki egiptlasi üles ühiselt vastu panema terrorismile ning kõigile, kes ähvardavad riigi julgeolekut ja ühtsust. 
* Brasiilias astus ametisse president Dilma Rousseff.
* Itaalias jõustus keeld kasutada kilekotte, mis ei ole biolagunevast materjalist.
* Leedu võttis Kasahstanilt üle Euroopa Julgeoleku- ja Koostööorganisatsiooni eesistujamaa kohustused.
* Palestiina omavalitsuse alal Rām Allāhis hakkab Eestit Schengeni viisade väljastamisel esindama Šveits. 
* Šveitsis astus ametisse liidupresident Micheline Calmy-Rey.
* Ungari võttis Belgialt üle Euroopa Liidu eesistujariigi kohustused.
*Bonaire, Saba ja Sint-Eustatiuse saarel võeti Antillide kuldna asemel kasutusele USA dollar.
* Poolas said Wolbórz, Nowe Brzesko, Pruchnik, Czyżew ja Gościno linna õigused.
* Rumeenias jõustus seadus, millega legaliseeriti ennustaja ja selgeltnägija amet.
* Venemaal Surguti lennujaamas plahvatas regionaalse lennufirma Kogalõmavia reisilennuk Tu-154. Hukkus vähemalt kolm inimest ja 43 sai vigastada.
* ÜRO Julgeolekunõukogu roteeruvateks liikmeteks Austria, Jaapani, Mehhiko, Türgi ja Uganda asemel said Saksamaa, Portugal, India, Lõuna-Aafrika Vabariik ja Colombia.
*Venemaa firma Transneft võttis kasutusele naftajuhtme Venemaalt Skovorodinost Hiinasse Daqingi. See on naftajuhtme Espo esimene etapp. 
* Eesti liitus euroalaga.
* Tallinn ja Turu said Euroopa kultuuripealinnadeks.
* Eestist sai Balti Nõukogu eesistujamaa.
* Eesti välisministeeriumi kantsleriks sai Alar Streimann.
* Eesti Post andis euro kasutuselevõtu puhul välja postmargi nominaalväärtusega 1 euro.

## [[2. jaanuar]]

*2011. aasta Hispaania suitsetamisvastane seadus: Hispaanias jõustus seadus, mis keelab suitsetamise muu hulgas restoranides, baarides, kohvikutes, diskoteekides, kasiinodes, lennujaamades, raudteejaamades, laste mänguväljakutel, koolide ukse ees ja haiglate õuedes. Suitsetamine jääb lubatuks katmata härjavõitlusareenidel ja staadionidel ning mitte rohkem kui kahe seinaga tänavakohvikutes. Suitsetamiseks ette nähtud kohad on lubatud vanglates ja psühhiaatriahaiglates. Hotellid tohivad reserveerida kolmandiku tubadest (alati samad toad) suitsetajatele.
* Iraani vägede esindaja teatas, et riigi relvajõud tulistasid Pärsia lahe kohal alla kaks piloodita lääneriikide luurelennukit.
* Kreeka ametiisikud teatasid, et illegaalsete immigrantide tõrjumiseks ehitatakse 150 km pikkusele maapiirile Türgiga kaitsetõkked.
* Pakistani valitsuskoalitsioon kaotas oma enamuse parlamendis, kui peaminister Yousaf Raza Gillani valitsusest lahkus suuruselt teine koalitsioonipartner MQM.
* Tšiili keskosa tabas 7,1-magnituudine maavärin, mille epitsenter oli Vaikses ookeanis umbes 69 km kaugusel Temucost loodes.
* Venemaa transpordi järelevalve amet nõudis seoses Surgutis toimunud õnnetusega kõigi reisilennukite Tu-154B lendude peatamist.
* Moskva kohus mõistis 31. detsembril Triumfiväljakul toimunud meeleavaldusel kinni peetud opositsiooniliidrile Boriss Nemtsovile 15 ööpäeva pikkuse aresti. 
* Eesti Arhitektuurimuuseumi direktoriks sai Leele Välja.
* Pärnus püstitas Avo Kaust oma aeda monumendi Eesti kroonile.

## [[3. jaanuar]]

* Ameerika Ühendriikides astusid ametisse California osariigi uus kuberner Jerry Brown, Minnesota osariigi uus kuberner Mark Dayton, Nevada osariigi uus kuberner Brian Sandoval, Wisconsini osariigi uus kuberner Scott Walker ja Wyomingi osariigi uus kuberner Matt Mead.
* Iraan kutsus muu hulgas Euroopa Liidu liikmesmaade, Venemaa, Hiina ja mitme araabia maa esindajad tutvuma riigi tuumaenergia kasutamisega.
* Jeemeni ranniku ääres Bab el Mandebi väinas uppunud laevadel hukkus esialgsetel andmetel vähemalt 80 Jeemenisse teel olnud Etioopia ja Somaalia pagulast.
* Saksamaal pandi kanamunade ja kanaliha suure dioksiinide sisalduse tõttu karantiini üle tuhande farmi Nordrhein-Westfaleni, Alam-Saksi ja Saksi-Anhalti liidumaal. 
* Saksamaal alustasid teenistust viimased sõjaväekohuslased.
* Eesti Rahvusringhäälingu muusikatoimetajad kuulutasid 2010. aasta muusikuks helilooja Urmas Sisaski.

## [[4. jaanuar]]

* 2011. aasta 4. jaanuari päikesevarjutus: leidis aset osaline päikesevarjutus.
* Ameerika Ühendriikides astusid ametisse Florida osariigi uus kuberner Rick Scott ja Rhode Islandi uus kuberner Lincoln Chafee. 
* Kõrgõzstanis anti peaminister Almazbek Atambajevi korraldusega 4500 meetri kõrgusele mäetipule Tian Shani mäestikus Venemaa peaministri Vladimir Putini nimi.
* Pakistanis Islāmābādis tappis ihukaitsja Pandžabi provintsi kuberneri Salman Taseeri.
* Rootsi Olof Palme auhinna saajaks kuulutati Palestiina psühhiaater ja inimõiguslane Iyād as-Sarāj. 
* Eesti Tervise Fond ja portaal arst.ee valisid postuumselt 2010. aasta arstiks naistearst Krista Vinkeli.

## [[5. jaanuar]]

* Ameerika Ühendriikide pealinnas Washingtonis vannutati ametisse Kongressi uus koosseis.
* Ameerika Ühendriikides astusid ametisse Connecticuti osariigi uus kuberner Dan Malloy ja Maine'i osariigi uus kuberner Paul LePage. 
* Elevandiluuranniku võimu võtnud presidendi Laurent Gbagboga Aafrika Liidu nimel kõnelusi pidanud Keenia peaminister Raila Odinga teatas, et Gbagole tagatakse puutumatus, kui ta on nõus rahumeelselt ametist loobuma.
* Hollandi lõunaosas Moerdijkis puhkes tulekahju firma Chemie-Pack keemiatehases.
* Nigeeria opositsioonipartei Progressiivse Muutuse Kongress valis oma kandidaadiks 9. aprillil 2011 toimuvatel presidendivalimistel endise sõjaväelise riigipea Muhammadu Buhari.
* Saksamaa kuus hävitajat F-4F Phantom võtsid Ameerika Ühendriikide neljalt hävitajalt F-15C järgmiseks neljaks kuuks üle Eesti, Läti ja Leedu õhuruumi kaitsmise.
* Ukrainas Odessa kesklinnas tapeti oma kodu juures ärimees ja Ukraina Töösturite ja Ettevõtjate Partei juht Oleksandr Korobtšõnskõi. 
* Eesti välisminister Urmas Paet andis üle välisministeeriumi kultuuripreemiad. Preemia said Tiina Lokk, Tõnu Kaljuste ja Arvo Pärt.
* Eesti filmiajakirjanikud valisid 2010. aasta filmiks Mati Küti nukufilmi "Taevalaul".
* Eestis kuulutati välja 2010. aasta Raadio 2 Aastahitt. Eesti parimaks lauluks valiti Koit Toome esitatud "Mälestused", välismaa parimaks osutus Eminemi ja Rihanna laul "Love the Way You Lie".

## [[6. jaanuar]]

* Ameerika Ühendriikides astus ametisse Vermonti osariigi uus kuberner Peter Shumlin.
* Belgias astus tagasi oktoobris 2010 valitsuskõneluste vahendajaks määratud Johan Vande Lanotte ning kõnelused valitsuse moodustamiseks katkesid.
* Kasahstani senat palus president Nursultan Nazarbajevil algatada rahvahääletuse presidendi volituste pikendamiseks 2020. aastani ja põhiseaduse muutmiseks, et ära jätta 2012. ja 2017. aasta presidendivalimised.
* Läti valitsus kuulutas seoses lumesajust põhjustatud elektrikatkestustega välja eriolukorra.
* Rootsi hakkas Eestit esindama Schengeni viisade väljastamisel Lõuna-Aafrika Vabariigis ja Kuubal.
* Muuseuminõukogu, Eesti Muuseumiühing ja kultuuriministeerium kuulutasid välja Eesti muuseumide aastaauhindade saajad. Parima püsinäituse auhinna ja Suure Muuseumiroti sai Tallinna Tehnikaülikooli Muuseum ning parima ajutise auhinna ja Väikse Muuseumiroti sai Eesti Põllumajandusmuuseum.
* Tõrva linna Mari Kulli kultuuripreemia saajaks kuulutati koorijuht Tõnis-Rein Ainso. 
* Tööd alustas Tallinna Televisioon.

## [[7. jaanuar]]

* Euroopa Liidu välisteenistuse juht Catherine Ashton teatas, et liidu liikmesriigid lükkavad tagasi Iraani kutse külastada riigi tuumarajatisi.
* Euroopa Spordipressi Liit valis 2010. aasta Euroopa parimaks sportlaseks Vormel 1 maailmameistri Sebastian Vetteli.
* Kasahstani president Nursultan Nazarbajev lükkas tagasi ettepaneku algatada rahvahääletus presidendi volituste pikendamiseks. 
* Lätis Riia loomaaias puhkes põleng, milles hukkus kolm sebrat, kolm jaanalindu ja üks antiloop.
* Tšiili tunnustas Palestiina riigi iseseisvust. 
* Venemaa ranniku ääres Tatari väinas Sahhalini saare lähedal uppus Kambodža lipu all sõitnud Venemaa kalalaev. Kadunuks jäi 11 meremeest.
* Eesti rahandusministeerium teatas, et majandusajakiri The Banker valis rahandusminister Jürgen Ligi Euroopa aasta parimaks rahandusministriks.
* Ida-Virumaal algas kahepäevane Utria Dessant 22 võistkonna osalusel.
* Tallinnas tähistati Paul Kerese 95. sünniaastapäeva rahvusvahelise kiirmaleturniiriga ning Valter Heueri raamatu "Meie Keres" esitlusega.

## [[8. jaanuar]]

* Ameerika Ühendriikide riigisekretär Hillary Clinton alustas nädalast ringreisi, mille käigus külastab ta Araabia Ühendemiraate, Omaani ja Katari.
* Ameerika Ühendriikide Lõuna-Dakota osariigi kuberneriks sai Dennis Daugaard. 
* Ameerika Ühendriikides Arizona osariigis Tucsonis tulistas noor mees kaubanduskeskuse ees teiste seas valijatega kohtunud esindajatekoja liiget Gabrielle Giffordsit. Tulistamise tagajärjel hukkus kuus inimest ning 12 sai vigastada. Tulistaja vahistati.
* Hispaania riigitelevisioon RTVE keelas oma kanalitel härjavõitluse näitamise.
* Šveitsi edelaosas asuvat Valais' kantonit tabas neli maavärinat, mille tugevus oli 2,4 kuni 3,3 magnituudi.
* Eesti välisminister Urmas Paet alustas kolmepäevast visiiti Afganistanis, et külastada Kabuli ja Helmandi provintsi. 
* Eesti Rahvusringhäälingu laste lauluvõistluse "Laulukarussell" võitjaks valisid televaatajad Violeta Osula.
* Utria Dessandi 2011 võitis Kaitseliidu Järva maleva I võistkond.
* Kaitsepolitseiamet pidas kinni Tallinna Munitsipaalpolitsei Ameti juhi Kaimo Järviku, keda kahtlustatakse pistise võtmises.

## [[9. jaanuar]]

* Iraani loodeosas Urmia linna lähedal kukkus alla Teheranist õhku tõusnud lennufirma IranAir reisilennuk Boeing 727, mille pardal oli üle saja inimese. Üle 30 inimese päästeti.
* Sudaanis algas Lõuna-Sudaani iseseisvusreferendum.
* Venemaa president Dmitri Medvedev teatas, et on heaks kiitnud nimekirja Venemaa piiriäärsetest aladest, kus keelatakse maa omandamine välismaa era- ja juriidilistel isikutel.
* Tallinnas Raekoja platsil avati Euroopa kultuuripealinna raames peetav TeateTants 2011.

## [[10. jaanuar]]

* Ameerika Ühendriikide asepresident Joe Biden saabus üllatusvisiidile Afganistani, et kohtuda president Ḩāmid Karzay ja USA sõjaväelastega.
* Ameerika Ühendriikide Georgia osariigi kuberneriks sai Nathan Deal, Kansase osariigi kuberneriks Sam Brownback, Ohio osariigi kuberneriks John Kasich, Oklahoma osariigi kuberneriks Mary Fallin ja Oregoni osariigi kuberneriks John Kitzhaber. 
* Ameerika Ühendriikide keemiakontsern DuPont ostis 5,8 miljardi dollari eest Taani toiduainetööstusettevõtte Danisco.
* Hispaania baskide terroriorganisatsioon Euskadi ta Askatasuna kuulutas välja püsiva relvarahu.
* Soome 2010. aasta sportlaseks valiti orienteeruja Minna Kauppi.
* Šveitsis Zürichis toimunud galal kuulutati 2010. aasta maailma parimaks jalgpalluriks ja auhinna FIFA Ballon d'Or esimeseks võitjaks Argentina jalgpallikoondise ja klubi FC Barcelona mängija Lionel Messi. Parimaks naisjalgpalluriks valiti viiendat korda Brasiilia mängija Marta.
* Türgi pealinna Ankara lähedal kukkus alla sõjaväehelikopter UH-1 Iroquois. Hukkus viis inimest.
* Eesti majandus- ja kommunikatsiooniminister Juhan Parts viibis visiidil Saksamaal Baieri liidumaal. 
* Tallinna linnavalitsus vabastas ametist lahkumisavalduse esitanud Tallinna Munitsipaalpolitsei Ameti juhi Kaimo Järviku ja nimetas ameti uueks juhiks Monica Ranna.

## [[11. jaanuar]]

* Ameerika Ühendriikide Colorado osariigi kuberneriks sai John Hickenlooper.
* Austraalias kuulutati kolmveerand alates detsembrist 2010 kestnud uputuse all kannatava Queenslandi osariigi alast katastroofipiirkonnaks. Üle kallaste tõusnud Brisbane'i jõe eest evakueeriti osa Brisbane'i elanikest. Tulvade tagajärjel on hukkunud vähemalt 27 inimest; umbes sada inimest on kadunuks jäänud, suletud on teed ja kaevandused; saak on põldudel hävinud.
* Elevandiluuranniku presidendivalimiste võitjaks kuulutatud Alassane Ouattara lükkas tagasi ennast presidendiks pidava Laurent Gbagbo ettepaneku hakata asepresidendiks.
* Euroopa lennukitootja Airbus sõlmis India lennufirmaga IndiGo eellepingu 180 reisilennuki A320 tarnimiseks 12,6 miljardi euro eest. See on lennukite arvu poolest lennundusajaloo suurim tellimus.
* Gruusia pealinna Thbilisi lähedal Krtsanisi sõjaväe väljaõppebaasis toimus miiniplahvatus, milles hukkus kolm ja sai vigastada 13 Gruusia sõdurit. 
* Hiinas Sichuani provintsis Chengdus tegi esimese katselennu radarile nähtamatu hävituslennuk Chengdu J-20.
* Kõrgõzstanis avalikustati juunis 2010 Ošis kümnete inimeste hukkumise põhjustanud rahutuste uurimise ametlik raport, mis süüdistab kohalikke usbeki liidreid. 
* Nigeeria keskosa kahes külas tapsid matšeetedega relvastatud ründajad vähemalt 18 kristlast.
* Prantsusmaa Alpides Val-d'Isère'i lähedal hukkus neli lumelaviini teele jäänud suusatajat.
* Eesti Riigikogu delegatsioon Riigikogu esimehe Ene Ergma juhtimisel alustas nädalast visiiti Hiinas.
* Eesti Tallinnas resideeriv suursaadik Šveitsis Katrin Saarsalu-Layachi andis Šveitsi liidupresidendile Micheline Calmy-Reyle üle oma volikirja.

## [[12. jaanuar]]

* Ameerika Ühendriikide Lõuna-Carolina osariigi kuberneriks sai Nikki Haley. 
* Argentinas Buenos Airese lähedal hukkus välgutabamuse tagajärjel neli inimest.
* Burkina Faso peaminister Tertius Zongo valitsus astus tagasi, et võimaldada novembris 2010 tagasi valitud presidendil Blaise Compaorél nimetada uus peaminister.
* Itaalias Sitsiilia saarel hakkas aasta alguses aktiviseerunud Etna vulkaan laavat purskama. 
* Liibanonis lahkusid seoses endise peaministri Rafīq al-Ḩarīrī mõrva uurimisega Sa‘d al-Ḩarīrī valitsusest Ḩizb Allāhi ja selle liitlasparteide liikmed.
* Poola ametiisikud avaldasid rahulolematust Venemaa Smolenski lennuõnnetust uurinud komisjoni järeldusega, mille kohaselt põhjustas õnnetuse pilootidele avaldatud surve.
* Tadžikistani parlamendi alamkoda ratifitseeris lepingu, millega loovutatakse Hiinale 1112 km² suurune ala Pamiiri mäestikus.
* Eesti Kunstiakadeemia teatas, et akadeemia vana hoone lammutamise käigus leiti hulk väärtuslikke kümneid aastaid varjul olnud diplomitöid, sealhulgas mitu Enn Põldroosi maali. 
* Turbatootja Tootsi Turvas teatas otsusest sulgeda 72 aastat töötanud briketivabrik.

## [[13. jaanuar]]

* 2011. aasta Brasiilia tulvad: Brasiilia lõunaosas Rio de Janeiro ja São Paulo piirkonnas hukkus paduvihmast tingitud üleujutuste ja maalihete tagajärjel kahe päeva jooksul üle 400 inimese. 
* Burkina Faso president Blaise Compaoré nimetas Tertius Zongo uuesti peaministri ametisse.
* Leedus meenutati 20 aastat tagasi Vilniuses toimunud verevalamist, mille käigus hukkus 14 inimest.
* Prantsusmaa parlament kiitis heaks seaduse, mis nõuab, et kuue aasta pärast peavad 40 protsenti suurettevõtete juhtorganite liikmetest olema naised. 
* Taani välisminister Lene Espersen astus tagasi Konservatiivse Rahvapartei esimehe kohalt.
* Tuneesia president Zayn al-‘Ābidīn bin ‘Alī teatas, et ei kavatse 2014. aastal uueks ametiajaks kandideerida.
* Vaikses ookeanis Uus-Kaledoonia lähedal toimus 7,4-magnituudine maavärin.
* Eesti valitsus kinnitas majandusministeeriumi kantsleri Marika Priske ametisse ka uueks viieaastaseks ametiajaks, mis algab 27. jaanuaril 2011.
* Eestimaa Rahvaliit teatas, et erakonna peaministrikandidaat on parteitu Jaan Toots.

## [[14. jaanuar]]

* Ameerika Ühendriikide Iowa osariigi kubernerina astus ametisse Terry Branstad.
* Guyana tunnustas Palestiina iseseisvust.
* Kasahstani parlament kiitis heaks põhiseaduse muudatuse, mis võimaldab ära jätta presidendivalimised ja korraldada rahvahääletuse president Nursultan Nazarbajevi volituste pikendamiseks 2020. aastani.
* Lätis Riia ülikoolikliinikumis tehti Läti esimene maksasiirdamine.
* Moldovas astus ametisse Vlad Filati uus valitsus.
* Nigeeria valitsev Rahva Demokraatlik Partei nimetas president Goodluck Jonathani oma kandidaadiks 9. aprillil 2011 toimuvatel presidendivalimistel. 
* Paapua Uus-Guinea parlament valis kindralkuberneriks Michael Ogio.
* Prantsusmaa Rahvusrinde esimeheks valiti Marine Le Pen.
* Tuneesia president Zayn al-‘Ābidīn bin ‘Alī loobus mitmendat nädalat kestvate meeleavalduste survel võimust ja põgenes välismaale.
* Eesti Energia sõlmis prantsuse firmaga Alstom lepingu uue põlevkivil töötava elektrijaama rajamiseks Eesti Elektrijaama kõrvale.
* Haapsalu kuulutati aasta metsapealinnaks.
* Eesti Väike- ja Keskmiste Ettevõtjate Assotsiatsioon EVEA kuulutas 2010. aasta ettevõtluse sõbraksi Eesti krooni ja euro.

## [[15. jaanuar]]

* Vikipeedia tähistas kümnendat aastapäeva.
* Ameerika Ühendriikide Tennessee osariigi kubernerina astus ametisse Bill Haslam.
* India lõunaosas Kerala osariigis sõitis auto palverännakul olnud rahvahulga keskele ning puhkes paanika, mille tagajärjel tallati surnuks 102 inimest ja kümned said vigastada.
* Kreeka vetes Kérkyra saare lähedal uppus tormisel merel Itaaliasse teel olnud laev, mille pardal oli 263 põgenikku. Lähedal olnud Hollandi kaubalaev päästis 241 inimest; 22 inimest jäi kadunuks.
* Saudi Araabia ametiisikud kinnitasid, et Tuneesia endine president Zayn al-‘Ābidīn bin ‘Alī ja tema perekond saabusid Ar-Riyāḑi.
* Soomes Turus kuulutati avatuks Euroopa kultuuripealinna sündmused.
* Lõuna-Sudaanis lõppes iseseisvusreferendum. Muu hulgas Euroopa Liidu ja Carteri keskuse vaatlejate hinnangul oli hääletus demokraatlik ja hästi korraldatud. 
* Tuneesia presidendi kohusetäitjaks sai parlamendi esimees Fu'ād al-Mibaza‘. Ta palus peaminister Muḩammad al-Ghanūshīl moodustada rahvusliku ühtsuse valitsus.
* BP ja Rosneft sõlmisid lepingu 5,9 miljardi euro väärtuses aktsiate vahetuseks ning koostööks Kara mere naftavarude uurimisel.
* Eestis kadus käibelt Eesti kroon.
* Reformierakonna üldkogul kinnitati erakonna valimisprogramm ja kandidaatide nimekirjad Riigikogu valimisteks.
* Tallinnas toimusid Eestimaa Roheliste kärajad, kus kinnitati erakonna valimisprogramm ja sõltumatute kandidaatidega ühine nimekiri Riigikogu valimisteks.
* Eestis liideti Harku vangla ja Murru vangla üheks vanglaks, mis sai nimeks Harku ja Murru Vangla ning jätkas tööd mõlemas senises asukohas.

## [[16. jaanuar]]

* Ameerika Ühendriikides Beverly Hillsis jagati välja 2011. aasta Kuldgloobuse auhinnad.
* Haiti 25 aastat Prantsusmaal maapaos elanud endine president Jean-Claude Duvalier pöördus ootamatult kodumaale tagasi.
* Liibanoni peaministri kohusetäitjana astus ametisse Ilyās al-Murr.
* Süüria pealinna Damaskusesse saabus Robert Ford, kes on esimene Ameerika Ühendriikide suursaadik Süürias alates sellest, kui pärast Rafīq al-Ḩarīrī mõrvamist 2005. aastal suursaadik tagasi kutsuti.
* Eesti Sotsiaaldemokraatliku Erakonna valimiskogu kinnitas erakonna valimisnimekirja ja valimisprogrammi Riigikogu valimisteks. 
* Keskerakonna valimiskonverentsil kinnitati erakonna nimekiri Riigikogu valimisteks.
* Rahvaliidu volikogu kinnitas Riigikogu valimiste platvormi ja kandidaatide üldnimekirja. 
* Tallinnast kell 13.35 õhku tõusnud ja Kopenhaagenisse teel olnud Estonian Airi lennuk tegi joogiveetoru lõhkemise tõttu 40 minutit pärast õhkutõusmist Tallinnas hädamaandumise.
* Jõgeva meteojaamas mõõdeti Eesti selle talve seni kõige madalam õhutemperatuur –26,3 °C.
* Moostes läks õhtul põlema vallavalitsuse hoone.

## [[17. jaanuar]]

* Ameerika Ühendriikide Alabama osariigi kubernerina astus ametisse Robert Bentley.
* Soome saatkonnas Sambia pealinnas Lusakas asus vahetusdiplomaadina tööle Kaili Terras, kes on esimene Eesti diplomaat Mustas Aafrikas.
* Iisraeli kaitseminister ja Iisraeli Tööpartei esimees Ehud Barak ja mitu tema parteikaaslast lahkusid erakonnast, et moodustada Knessetis uus fraktsioon.
* India keskkonnaministeerium andis korralduse lammutada Mahārāshtra osariigis Mumbais rannale ilma loata ehitatud äsjavalminud 31-korruseline pilvelõhkuja, põhjendades seda rannakaitseseaduse rikkumisega ja asjaoluga, et korterid jagati korruptiivsel teel võimuesindajatele.
* Rootsi päevaleht Dagens Nyheter teatas, et Euroopa Liidu keskkonnavolinik Janez Potočnik esitab Rootsi riigi vastu süüdistuse Euroopa direktiivi rikkuvas hundijahis.
* Tuneesia peaminister Muḩammad al-Ghanūshī tutvustas oma uue valitsuse liikmeid. Peaminister teatas, et kõik poliitvangid vabastatakse, kodanikuorganisatsioonidele antakse tegevusluba ning poole aasta jooksul korraldatakse parlamendivalimised.
* Venemaa pealinna Moskva endine linnapea Juri Lužkov, kes oli esitanud taotluse Lätis elamisloa saamiseks, pandi Lätis soovimatute isikute nimekirja. 
* Eesti kaitseminister Jaak Aaviksoo alustas kahepäevast visiiti Saksamaal. 
* Edelaraudtee sulges Pärnumaal Sindi lähedal Tammiste raudteepeatuse ja avas umbes 3 km kaugusel Pärnu suunas Pulli peatuse.

## [[18. jaanuar]]

* Ameerika Ühendriikide Pennsylvania osariigi kubernerina astus ametisse Tom Corbett.
* Haiti ametiisikud vahistasid riiki saabunud endise presidendi Jean-Claude Duvalier' ning esitasid talle süüdistuse korruptsioonis ja riigivara riisumises.
* Hiina president Hu Jintao alustas neljapäevast visiiti Ameerika Ühendriikides. 
* Iirimaa välisminister Micheál Martin astus tagasi. 
* Iraagis Şalāḩ ad-Dīni kubernerkonnas Tikrītis toimunud enesetapurünnakus politsei värbamiskeskusele sai surma vähemalt 50 inimest ning vigastada üle 100 inimese.
* Venemaa president Dmitri Medvedev alustas visiiti Lähis-Idas. Ta külastas Jordaaniat ning Jordani Läänekallast, kus kinnitas Venemaa jätkuvat tunnustust Palestiina riigile.
* Eesti president Toomas Hendrik Ilves ja Evelin Ilves koos majandusminister Juhan Partsi juhitava äridelegatsiooniga alustasid kolmepäevast riigivisiiti Rootsis.

## [[19. jaanuar]]

* Afganistanis 23. jaanuaril toimuma pidanud septembris 2010 valitud parlamendi avaistung lükati valimispettuste uurimisega seoses edasi 22. veebruarile.
* Jaapanis Kyūshū saarel hakkas purskama vulkaan Shinmoe-dake.
* Pakistani Belutšistani provintsi tabas 7,2-magnituudine maavärin, mille epitsenter oli kõrbes Iraani ja Afganistani piiri lähedal, Dalbandini linnast 55 kilomeetri kaugusel läänes. 
* Tuneesia presidendi kohusetäitja Fu'ād al-Mibaza‘ ja peaminister Muḩammad al-Ghanūshī lahkusid valitsevast Demokraatlikust Põhiseaduslikust Ühendusest.
* Tuneesias vabastati kõik poliitvangid. 
* Vietnami Kommunistliku Partei peasekretäriks Nông Đức Mạnhi asemele valiti Nguyễn Phú Trọng.
* Eesti peaminister Andrus Ansip alustas kahepäevast visiiti Londonis, et osaleda Suurbritannia, Põhjamaade ja Baltimaade peaministrite kohtumisel. 
* Eesti välisminister Urmas Paet alustas kolmepäevast visiiti Ameerika Ühendriikides.
* Eesti Kunstimuuseumi filiaalides tähistati üheeurose pileti päeva.
* Lastekaitse Liidu ja Eesti Õpilasesinduste Liidu tunnustusüritusel anti lastesõbralikema organisatsiooni auhind bussifirmale AS SEBE ning lastesõbralikema ühiskonnategelase aunimetus Võrumaa Liikluslinnaku loojatele Aivo Värtonile ja Maria Värtonile.

## [[20. jaanuar]]

* Afganistani president Ḩāmid Karzay alustas kahepäevast visiiti Venemaal.
* Ameerika Ühendriikide kosmoseagentuur NASA teatas, et süstikuprogrammi viimase lennu teeb kosmosesüstik Atlantis 28. juunil.
* Ameerika Ühendriikide Föderaalne Juurdlusbüroo vahistas New Yorgis 127 inimest, keda kahtlustatakse kuulumises maffiasse.
* Google teatas, et aprillis asub ettevõtte tegevjuhi kohale Eric Schmidti asemel üks firma asutajatest Larry Page.
* Iirimaa peaminister Brian Cowen kuulutas välja enneaegsed parlamendivalimised, mis toimuvad 11. märtsil 2011.
* Iraagi keskosas Karbalā’s hukkus kahe enesetapupommi plahvatuse tagajärjel vähemalt 50 inimest ja vähemalt 150 sai vigastada.
* Rootsi Kuninglik Teaduste Akadeemia kuulutas Crafoordi auhinna saajaks soome ökoloogi Ilkka Hanski.
* Venemaa Peterburi ametiisikud teatasid, et on kinni pidanud umbes kolm tonni Sahhast pärit mammutikihvu, mida püüti salaja välismaale viia.
* Tallinnas algas kahepäevane Eesti, Läti, Leedu, Norra, Rootsi, Soome ja Taani kaitsevägede juhatajate kohtumine, kus kõneldakse muu hulgas piirkonna julgeolekust, Afganistani missioonist ja küberkaitsest.
* Eesti välisminister Urmas Paet kohtus Washingtonis Ameerika Ühendriikide riigisekretäri Hillary Clintoniga.
* Eesti suursaadik Sloveenias Priit Pallum andis Sloveenia presidendile Danilo Türkile üle oma volikirja.
* Eesti Riigikogu valimisteks esitas oma kandidaatide nimekirja üheksa erakonda kokku 760 kandidaadiga. Esitati ka 34 üksikkandidaati.
* Tallinnas Kumus avati 15. Tallinna graafikatriennaal "Armastuse, mitte raha pärast", kus on esil 35 riigi 109 kunstniku tööd. 
* Eesti Suhtekorraldajate Liit kuulutas aasta suhtekorraldajaks rahandusministeeriumi eurokommunikatsiooni projektijuhi Ingvar Bärenklau.

## [[21. jaanuar]]

* Albaania pealinnas Tiranas sotsiaaldemokraatliku opositsiooni algatatud umbes 20 000 osalejaga meeleavalduse mahasurumise käigus sai kolm inimest surma ja vähemalt 50 vigastada.
* Ameerika Ühendriigid tagastasid Prantsusmaale aasta tagasi üles leitud 1973. aastal Le Havre'i muuseumist varastatud Edgar Degas' maali "Les blanchisseuses souffrant des dents".
* Guatemalas algas kohtuprotsess 15 miljoni USA dollari kõrvaldamises süüdistatava endise presidendi Alfonso Portillo üle.
* Kreeka peaminister Geórgios Papandréou teatas, et Kreeka põhjaossa Kozáni linna lähedale vana pruunsöekaevanduse kohale plaanitakse ehitada maailma suurim päikeseelektrijaam, mille võimsus on 200 MW.
* Türgis İstanbulis kohtusid Suurbritannia, Hiina, Prantsusmaa, Venemaa, USA ja Saksamaa ning Iraani esindajad, et pidada kõnelusi Iraani tuumaprogrammi üle.
* Valgevenes andis ametivande neljandat ametiaega alustav president Alaksandr Łukašenka. Teiste seas Euroopa Liidu ja Ameerika Ühendriikide esindajad tseremoonial ei osalenud.
* Eesti peaminister Andrus Ansip viibis visiidil Austrias.
* Eesti välisminister Urmas Paet kohtus New Yorgis ÜRO peasekretäri Ban Ki-mooniga.

## [[22. jaanuar]]

* Iirimaa peaminister Brian Cowen teatas, et astub tagasi erakonna Fianna Fáil esimehe kohalt, kuid jätkab peaministrina kuni märtsis peetavate parlamendivalimisteni.
* Jaapani Tanegashima kosmosekeskusest startis mehitamata kosmoseaparaat Kounotori, et viia varustust Rahvusvahelisse Kosmosejaama. 
* Lääne-Aafrika riikide keskpanga Elevandiluurannikult pärit ja isehakanud presidenti Laurent Gbagbot toetav juht Philippe-Henri Dakoury-Tabley lahkus ametist.
* Tallinnas Snelli tiigi ääres peeti esimesed tuleskulptuuride loomise maailmameistrivõistlused.
* Viljandis toimus esimene pärimusmuusika talvegala. 
* Otepääl algas kahepäevane maailma karikasarja etapp murdmaasuusatamises.

## [[23. jaanuar]]
* Iirimaa Roheline Partei lahkus valitsuskoalitsioonist ning koalitsioon kaotas sellega parlamendis enamuse.
* Kesk-Aafrika Vabariigis toimusid presidendi- ja parlamendivalimised.
* Portugalis toimusid presidendivalimised. Valimised võitis sotsiaaldemokraadist ametis olev president Aníbal Cavaco Silva, kes sai 52,9 protsenti häältest. Sotsialistliku Partei kandidaat Manuel Alegre sai 19,8, sõltumatu Fernando Nobre 14,1 ja Portugali Kommunistliku Partei kandidaat Francisco Lopes 7,1 protsenti häältest.

## [[24. jaanuar]]

* Prantsuse Polüneesia kubernerina astus ametisse Richard Didier.
* Tadžikistanis toimus 6,1-magnituudine maavärin, mille epitsenter oli Hiina piiri äärsetes mägedes.
* Pommiplahvatus Domodedovo lennujaamas‎‎: Venemaa pealinnas Moskvas hukkus Domodedovo lennujaamas enesetaputerroristi korraldatud pommiplahvatuse tagajärjel vähemalt 35 inimest ja 130 sai vigastada.
* Tallinna Ülikool teatas, et ülikooli rektoriks kandideerivad riigikogu liige Peeter Kreitzberg, Tallinna Ülikooli matemaatika ja loodusteaduste instituudi direktor Tiit Land ja riigiteaduste instituudi professor Anu Toots. 
* Kanada lennukitootja Bombardier Aerospace andis Kanadas Estonian Airile üle esimese uue reisilennuki CRJ900 NextGen.

## [[25. jaanuar]]

* Ameerika Ühendriikide president Barack Obama pidas traditsioonilise iga-aastase riigi olukorda käsitleva kõne, milles keskendus peamiselt majandusele ning kutsus parteisid üles koostööle.
* Ameerika Ühendriikide riigisekretär Hillary Clinton avaldas arvamust, et Ḩizb Allāhi tugev esindatus Liibanoni uues valitsuses võib kahjustada USA ja Liibanoni suhteid.
* Ameerika Ühendriikide Olümpiakomitee kuulutas 2010. aasta parimaks meessportlaseks iluuisutaja Evan Lysaceki ja parimaks naissportlaseks mäesuusataja Lindsey Vonni.
* BBC World Service teatas, et lõpetab kokkuhoiukaalutlustel raadiosaated makedoonia, albaania ja serbia keeles ning Aafrika kuulajatele mõeldud portugalikeelsed ja Kariibi mere regiooni kuulajatele mõeldud ingliskeelsed programmid. 
* Leedu energeetikaminister Arvydas Sekmokas esitas Euroopa Komisjonile palve uurida Venemaa gaasifirma Gazprom monopoolse seisundi kuritarvitamist Leedus. 
* Liibanoni president Michel Sleiman nimetas uueks peaministriks Najīb Mīqātī, kes sai parlamendis Ḩizb Allāhi ja tema liitlaste toetuse.
* Suurbritannias väljaantava Costa aasta raamatu auhinna sai luuletaja Jo Shapcott.
* Venemaa Riigiduuma ratifitseeris USA ja Venemaa vahel sõlmitud uue tuumarelvade piiramise kokkuleppe START, millega vähendatakse kummagi riigi tuumalõhkepeade arv seitsme aasta jooksul 1550-ni.
* Venemaal Peterburis varises lume all kokku supermarketi O'Key lagi. Hukkus vähemalt üks inimene.
* Vabariigi valimiskomisjon registreeris Riigikogu valimistele üheksa erakonna nimekirjas 757 kandidaati ning 32 üksikkandidaati. 
* Eesti režissööri Tanel Toomi lühifilm "The Confession" nimetati Oscari nominendiks parima lühifilmi kategoorias.
* Eesti Energia omandas 90% Läti Valka soojusettevõttest Valkas Bioenergo Kompanija, mille uueks nimeks sai Enefit Heat&Power Valka. Ettevõte rajab aastaks 2012 Valka linna uue biokütusel koostootmisjaama.

## [[26. jaanuar]]

* Afganistanis tuli kokku septembris valitud parlament. Hoolimata hiljutisest plaanist istungite algus edasi lükata, kuulutas president Ḩāmid Karzay parlamendi avatuks.
* Belgia pealinnas Brüsselis toimus NATO-Venemaa Nõukogu kohtumine.
* Brasiilia keskkonnaamet andis heakskiidu Belo Monte paisu ehitamise alustamiseks, sealhulgas 588 aakri metsa mahavõtmiseks Pará osariigi kirdeosas. Amazonase lisajõele Xingule plaanitakse 2015. aastaks rajada maailma suuruselt kolmas pais. Loodusliku mitmekesisuse hävitamine ja vähemalt 16 000 inimese ümberkolimine on esile kutsunud looduskaitsjate ja kohalike elanike ägeda pahameele.
* Colombia kirdeosas Venezuela piiri lähedal Sardinatas La Preciosa söekaevanduses toimunud plahvatuse tagajärjel hukkus vähemalt 21 kaevurit. 
* Iirimaal valiti erakonna Fianna Fáil esimeheks endine välisminister Micheál Martin.
* Tuneesia suuruselt teises linnas Şafāqisis toimus ametiühingute korraldatud valitsusvastane meeleavaldus, millel osales vähemalt 50 000 inimest.
* Venemaa Föderatsiooninõukogu ratifitseeris leppe START. 
* ÜRO teatas, et internetikasutajate arv maailmas ületas kaks miljardit. 
* Eestis viibis visiidil Läti Seimi esimees Solvita Āboltiņa.
* Eesti välisminister Urmas Paet avas Eesti Idapartnerluse Keskuse, mis hakkab koolitama Armeenia, Aserbaidžaani, Gruusia, Moldova, Ukraina ja Valgevene riigiametnikke.
* Tallinnas avati Kohtuekspertiisi Instituudi uus maja.
* Otepääl Tehvandi spordikeskuses algasid 2011. aasta juunioride ja kuni 23-aastaste põhja suusaalade maailmameistrivõistlused.

## [[27. jaanuar]]

* Tšiilis alustati endise presidendi Salvador Allende surma asjaolude uurimist.
* Eesti president Toomas Hendrik Ilves nimetas kolonel Riho Terrase alates 1. märtsist 2011 kaitseväe peastaabi ülemaks.
* Ukraina uus suursaadik Eestis Viktor Krõžanivskõi andis president Toomas Hendrik Ilvesele üle oma volikirja.
* Eesti valitsus nimetas rahandusministeeriumi kantsleriks Veiko Tali. Tema ametiaeg algab 27. jaanuaril 2011 ja kestab viis aastat. 
* Eesti siseministeeriumi kantslerina asus tööle Tarmo Türkson.
* Tallinnas esilinastus Sulev Keeduse mängufilm "Kirjad Inglile".
* Tallinnas Šoti klubis avati Tiiu Kirsipuu loodud näitleja Sean Connery pronksist büst.
* Eesti kahevõistleja ja suusahüppaja Kaarel Nurmsalu sai Otepääl peetavatel juunioride ja U23 maailmameistrivõistlustel pronksmedali kahevõistluse normaaldistantsil.

## [[28. jaanuar]]

* Egiptuse president Ḩusnī Mubārak kuulutas seoses 25. jaanuarist kestvate rahutustega suuremates linnades välja liikumiskeelu. Suleti ligipääs internetile. Presidendi tagasiastumist nõudvate meeleavaldajate ja politsei kokkupõrgetes on hukkunud vähemalt kaheksa inimest, umbes tuhat on vahistatud. Riiki saabunud opositsiooni ühendajaks peetav Nobeli rahuauhinna laureaat Muḩammad al-Barāda‘ī pandi koduaresti.
* Hispaania valitsus kiitis heaks pensionireformi, millega muu hulgas tõstetakse pensioniiga 65-lt 67-le eluaastale. Otsuse peab heaks kiitma ka parlament.
* Soome Rahvuslikku Koonderakonda kuuluvale endisele välisministrile Ilkka Kanervale esitati süüdistus vähemalt 50 000 euro ulatuses altkäemaksu võtmises. 
* Venemaal Sahhalini saare ranniku lähedal jõuti puuraugu puurimisega rekordilisele 12 345 meetri sügavusele.
* Tartu Ülikooli nõukogu valis antropoloogia ja etnolingvistika professoriks Urmas Sutropi, Euroopa Liidu ja Venemaa uuringute professoriks Viacheslav Morozovi ning võrdleva poliitika professoriks Vello Pettai. 
* Postimees avaldas esimese väljavõtte Wikileaksi andmebaasist pärit Ameerika Ühendriikide diplomaatide Eestit puudutavast kirjavahetusest.
* Eesti Kultuurkapital jagas aastapreemiaid. Kultuurkapitali audiovisuaalse kunsti sihtkapitali elutööpreemia sai teleajakirjanik Rein Karemäe.
* Eesti kahevõistleja ja suusahüppaja Kaarel Nurmsalu võitis Otepääl peetavatel juunioride ja U23 maailmameistrivõistlustel pronksmedali ka suusahüpetes.

## [[29. jaanuar]]

* Egiptuse president Ḩusnī Mubārak nimetas ametisse asepresidendi ‘Umar Sulaymāni ning vabastas ametist Aḩmad Naz̧īfi valitsuse ja palus Aḩmad Shafīqil moodustada uue valitsuse. 
* Egiptuse suuremates linnades jätkuvate rahutuste käigus ründasid inimesed muu hulgas politseijaoskondi, pangakontoreid, muuseume ja parteikontoreid, röövisid ja süütasid hooneid. Kokkupõrgetes hukkus kümneid inimesi.
* Austraalia lahtiste tennisemeistrivõistluste naiste üksikmängu finaalis alistas Belgia tennisist Kim Clijsters tulemusega 3:6, 6:3, 6:3 Hiina tennisisti Li Na. 
* Põhja-Jäämeres Norrale kuuluva Jan Mayeni saare lähedal toimus 6,1-magnituudine maavärin. 
* Saksamaal Saksi-Anhalti liidumaal Oscherslebenis põrkasid kokku ja süttisid kaubarong ja Magdeburgist Halberstadti teel olnud reisirong. Vähemalt 10 inimest hukkus ja 20 sai vigastada. 
* Ungari lääneosa tabas 4,8-magnituudine maavärin, mille epitsenter oli umbes 70 km Budapestist lääne pool Oroszlány linna lähedal. 
* Albu valla A. H. Tammsaare nimelise kirjanduspreemia võitjaks kuulutati Rein Põder romaaniga "Unustatud". Preemia antakse üle 24. veebruaril.
* Tallinnas Estonia kontserdisaalis anti üle Eesti Kooriühingu aastapreemiad. Aasta dirigendiks tunnistati Ingrid Kõrvits. Aasta koorideks nimetati Tallinna Muusikakeskkooli noortekoor ja Tartu Poistekoor. Tõnu Kaljustele anti kätte 2100 euro suurune Gustav Ernesaksa koorimuusika peastipendium.
* Avati 3,5 km pikkune jäätee Haapsalu ja Noarootsi poolsaare vahel.
* Eesti kahevõistleja ja suusahüppaja Kaarel Nurmsalu võitis Otepääl peetavatel juunioride ja U23 maailmameistrivõistlustel pronksmedali kahevõistluse sprindidistantsil.

## [[30. jaanuar]]

* Austraalia lahtiste tennisemeistrivõistluste meeste üksikmängu finaalis alistas Serbia tennisist Novak Đoković tulemusega 6:4, 6:2, 6:3 Suurbritannia tennisisti Andy Murray. 
* Lõuna-Sudaanis saadi loetud 9.–15. jaanuaril toimunud iseseisvusreferendumil antud hääled. Esialgsetel andmetel pooldas iseseisvust üle 99 protsendi osalenutest.
* Jõhvis suleti linna ainus raamatupood.

## [[31. jaanuar]]

* Aafrika Liidu eesistujaks sai Ekvatoriaal-Guinea president Teodoro Obiang Nguema Mbasogo. 
* Ameerika Ühendriikide pealinnas Washingtonis tulid riigisekretär Hillary Clintoni kutsel kokku Ameerika Ühendriikide suursaadikud.
* Birmas pidas esimese istungi novembris 2010 valitud parlament. 
* Euroopa Liidu välisministrid leppisid kokku Valgevene presidendile Alaksandr Łukašenkale ja umbes 150 Valgevene ametiisikule viisakeelu taaskehtestamises ning nende Euroopa Liidus asuvate pangakontode külmutamises.
* Kasahstani konstitutsiooninõukogu tunnistas põhiseadusevastaseks plaanitava referendumi president Nursultan Nazarbajevi volituste pikendamiseks 2020. aastani. Nazarbajev teatas kavatsusest korraldada ennetähtaegsed presidendivalimised.
* Nigeris toimusid presidendi- ja parlamendivalimised. Presidendivalimistel said enim hääli endised peaministrid Mahamadou Issoufou ja Seyni Oumarou, kes on vastamisi 12. märtsil peetavas teises voorus.
* SAS Gruppi kuuluv Soome lennufirma Blue1 alustas lennukiga ATR-72 kaks korda päevas toimuvaid lende Tallinna ja Helsingi vahel.
* Eesti suursaadik Iisraelis Tiina Intelmann andis Iisraeli presidendile Shim'on Peresele üle oma volikirja. 
* Tallinnas algas nädalane giidide kongress, kus osaleb 200 giidi 42 riigist.